इंडियन प्रिमीयर लिगेच्या (आयपीएल) 16व्या हंगामांत दिल्ली कॅपिटल्साचें मना सारकें कांयच घडना. ताका सेगीत पांचवे हारीक तोंड दिवचें पडलें. डॅव्हिड वॉर्नराच्या फुडारपणाखाला खेळपी दिल्ली कॅपिटल्साक रॉयल चॅलेंजर्स बंगळुरू कडल्यान 23 धांवड्यांनी हार घेवची पडली.
 बंगळरून पयलीं बॅटींग करतना 6 विकेटी वगडावन 174 धांवड्यो केल्यो, जाल्यार ताका जाप दितना दिल्लीक 9 विकेटी वगडावन 151 धांवड्यां मेरेन मजल मारप शक्य जालें.
 रॉयल चॅलेंजर्स बंगळुरून दिल्ले 175 धांवड्यांचे मोखीचो फाटलाव करतना दिल्ली कॅपिटल्सान तीन विकेटी फकत दोन धांवड्यांचेर वगडायल्यो. दिल्लीची सगली भिस्ट परतून एकदा मुखेली डॅव्हिड वॉर्नराचेर आशिल्ली. पूण, पदार्पणाची मॅच खेळपी विजयकुमार वैशाखान ताका रोखडोच तंबूंत धाडून दिल्लीची अडचण वाडयली. मनीष पांडेन अर्द शेंकड्याची खेळी करून बंगळुरूचें टॅन्शन वाडयिल्लें. पूण, ताचो कांय उपेग जालो ना. रॉयल चॅलेंजर्स बंगळुरून घरच्या मैदानाचेर खेळटना परतून जैताची लय मेळयली.
 पृथ्वी शॉ खातीर अंदूंचो हंगाम अजून मेरेन तरी खाशेलो थारतना दिसना. अनुज रावतान अचूक थ्रो करून पृथ्वी शॉक खातें लेगीत उगडपाक दिलें ना. मिचेल मार्श (0) आनी यश धुल (1) हांकां वळेरेन वेन पर्नेल आनी मोहम्मद सिराज हांणी तंबूंत धाडले. मनीष पांडे कडल्यान उपेगी खेळीची आस्त आशिल्ली आनी वॉर्नरान सदचे भशेन दिल्लीचो डाव सांबाळटना दिसलो. ताणें सिराजाचे बॉलिंगेचेर सेगीत तीन चवके मारले. पूण, ताका विजयकुमारान बाद करून दिल्लीक मोठो धपको दिलो. वॉर्नर फकत 19 धांवड्यो करून विराट कोहलीक कॅच दिवन तंबूंत परतलो. अभिषेक पोरेल (5) हर्षल पटेलाच्या फुलटॉसाचेर कॅच बाद जालो.
 अक्षर पटेल आनी मनीष पांडे हे बरी भागिदारी करतना दिसले. पूण, विजयकुमारान परतून एक धपको दिलो. ताणें कटर बॉल घालून अक्षर पटेलाक हांयस दाखयलें. अक्षर मोठो शॉर्ट मारपाच्या यत्नांत 21 धांवड्यांचेर कॅच बाद जालो.
 दिल्ली कॅपिटल्साक 80 धांवड्यांचेर सवो धपको बसलो. दिल्लीची सगली आस्त मनीषाचेर निंबून आशिल्ली. ताणें अर्द शेंकड्याची खेळी करून पंगडाची आस्त जिवी दवरली. 2021 उपरांत ताणें पयलोच अर्द शेंकडो मारलो. पूण, अर्द शेंकडो पुर्ण करिना फुडें रोखडोच बाद जालो. वनिंदू हसरंगान ही आडखळ पयस केली. मनीषान 38 बॉलांनी 5 चवके आनी एक सक्याचे मजतीन 50 धांवड्यो केल्यो.
 विजयकुमारान पदार्पणाची मॅच गाजयतना 20 धांवड्यांनी तीन विकेटी घेतल्यो. अमन खानाक (18) बाद करून सिराजान मॅचींतली आपली दुसरी विकेटी घेतली. दिल्लीक 9 विकेटी वगडावन 151 धांवड्यो करप शक्य जाल्यो.
 ते पयलीं विराट कोहली (50) आनी फाफ ड्यु प्लेसीस (22) हांणी 43 धांवड्यांची भागिदारी करून बंगळुरूक बरी सुरवात करून दिली. महिपाल लोम्रोर (26) आनी कोहली हांणी 33 बॉलांनी 47 धांवड्यो केल्यो. हर्षल पटेलाक पांचवे सुवातेर धाडलो. पूण, ताचो उपेग जालो ना. कुलदीप यादवान सेगीत दोन बॉलांचेर ग्लॅन मॅक्सवॅल (24) आनी दिनेश कार्तिक हाका बाद केले. अनुज रावत (15) आनी शाहबाज अहमद (20) हांणी बंगळुरूक सन्मानजनक स्कोर मेळोवन दिलो. बंगळुरून 6 विकेटी वगडावन 174 धांवड्यो केल्यो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 